‘Rower’ skiet homself per ongeluk raakDie verdagte het te voet gevlug toe hy homself in die been geskiet het. (Foto: Verskaf) ŉ Beweerde huisrower het sy eie ontsnappingspoging gefnuik toe hy te voet van ŉ misdaadtoneel wou vlug, maar in die proses homself in die been geskiet het. Die verdagte het glo reeds ten tyde van die voorval ŉ man ernstig gewond. Shawn Herbst, woordvoerder van Netcare911, sê paramedici is Dinsdag om 07:33 ná gerugte van ŉ skietery na ŉ huis in Kenilworth, Johannesburg, ontbied. ŉ Bebloede man, wat glo tydens ŉ gewapende rooftog in sy kop en bors geskiet is, is in die omgewing aangetref. “Terwyl die verdagte te voet van die toneel gevlug het, het hy egter homself in een van sy bobene geskiet en sy ontsnappingspoging tot ŉ einde gebring,” sê Herbst. Paramedici het die ernstig beseerde slagoffer op die toneel behandel, voordat hy na ŉ plaaslike hospitaal geneem is. Die verdagte is ook behandel en na ŉ hospitaal in die omgewing geneem. Maroela Media het navraag aan die polisie gerig oor die moontlikheid dat die verdagte in hegtenis geneem sal word, maar is aangesê om eers ŉ saaknommer te verskaf voordat enige inligting oor die voorval geopenbaar kan word. Die omstandighede wat tot die beweerde rooftog gelei het, is nog nie bekend nie, maar die voorval sal na verwagting deur die betrokke owerhede ondersoek word.